text: Johnny Søtrup: 500 arbejdspladser er på spil i Nordsøen
  04 april 2016 kl. 09.51
  Stop for gasproduktion i Nordsøen vil koste 500 arbejdspladser - og få konsekvenser for hele landet
  Esbjerg bliver hårdt ramt, hvis Mærsk gør alvor af trussel om at indstille gasproduktionen i Nordsøen fra oktober 2018..
  - Hvis man ikke sætter andet i stedet, så vil det selvfølgelig få beskæftigelsesmæssige konsekvenser for både Esbjerg og andre dele af landet, siger Esbjergs borgmester Johnny Søtrup (V).
  Han blev mandag morgen ringet op og orienteret om situationen af chefen for Maersk Oil Denmark, Martin Rune Pedersen.
  - Jeg håber på, at der inden oktober 2018 kan findes løsninger, der kan bevare mange af arbejdspladerne i Nordsøen til, siger borgmester Johnny Søtrup til TV SYD.
  A.P. Møller - Mærsk har mandag varslet, at man i 2018 lukker ned for det største gasfelt i den danske del af Nordsøen, Tyrafeltet, hvis ikke en økonomisk bæredygtig plan for fremtiden kan laves i år.
  Nyheden kommer kun få dage efter, at Dong Energy i sidste uge varslede, at man stopper arbejdet med Hejrefeltet i Nordsøen.
  
  